钦定古今图书集成/理学汇编/经籍典/第079卷 > 宋朱子大全集 > 《答张敬夫》
## 钦定古今图书集成/理学汇编/经籍典/第079卷 > 宋朱子大全集 > 《答张敬夫》

秦汉诸儒解释文义虽未尽当，然所得亦多。今且就
分数多处论之，则以为得其言而不得其意，予夺之
际，似已平允。若更于此一向刻核过当，却恐意思迫
窄而议论偏颇，反不足以服彼之心。如向来所论之
言，不当言释氏“欲仁”之病矣。大率议论要得气象宽
弘，而其中自有精密透漏不得处，方有馀味。如《易传
序》中说秦、汉以来儒者之弊，及令人看王弼、胡安定、
王介甫《易》之类，亦可见矣。况此《序》下文反复致意，不
一而足，不应犹有安于卑近之嫌也。又所谓“言虽近
而索之无穷，指虽远而操之有要”，自谓此言颇有含
蓄，不审高明以为何如？